CUM sê jammer; sit oom Solly-boeke terug op rakkeDs. Solly Ozrovech. Foto: faithduriekussings.co.za Ds. Solly Ozrovech se boeke is terug op CUM se rakke, en dié maatskappy het om verskoning gevra dat hulle dit tydelik verwyder het. CUM (Christelike Uitgewersmaatskappy) het vroeër vandeesweek die verspreiding van die boeke gestaak en dit van hul rakke verwyder ná ernstige aanklagte teen die 86-jarige skrywer in die media verskyn het. Die besluit om die verspreiding van die boeke te staak, is glo geneem nadat ŉ groot aantal klante hul boeke deur dié skrywer teruggebring het. Du Plessis sê die hewige negatiewe reaksie van die publiek oor die onttrekking van die boeke het die maatskappy die besluit laat heroorweeg. “Ons vra onvoorwaardelik om verskoning vir die tydelike onttrekking van die boeke,” het sy gesê. “Ons besef dat dit ŉ fout was en dat ŉ verkeerde boodskap daardeur uitgestuur is. Om die boeke uit die kollig te probeer hou totdat die bewerings weerlê is of oom Solly se naam in ere herstel is, het baie lede van die publiek onder die indruk gebring dat CUM oom Solly veroordeel en skuldig bevind, al is die teendeel aan die media gekommunikeer.” Volgens Du Plessis veroordeel CUM ds. Ozrovech hoegenaamd nie, en wil hulle op geen wyse impliseer dat hulle van mening is dat hy skuldig is nie. Sy sê al sy boeke is reeds Woensdagoggend teruggeplaas op CUM Boeke se winkelrakke en versendings deur die uitgewer gaan soos normaalweg voort. Ds. Ozrovech bevind hom te midde van gerugte wat ŉ gesinstydskrif publiseer het waarin twee anonieme mans beweer hy het hulle jare gelede in die kinderhuis op Ugie in die Oos-Kaap gemolesteer. “Oom Solly is vir meer as 30 jaar ŉ baie gerespekteerde skrywer en vriend van CUM. Deur die jare het die maatskappy net die hoogste agting vir sy integriteit ontwikkel, asook sy opregte hart vir die Here en sy passie vir die verspreiding van die Evangelie. Ons glo steeds ten volle in hom en koester ŉ kosbare en lojale verhouding,” het Du Plessis bygevoeg.